钦定古今图书集成/明伦汇编/宫闱典/第051卷 > 《中书门下请册贵妃表》唐·常衮
## 钦定古今图书集成/明伦汇编/宫闱典/第051卷 > 《中书门下请册贵妃表》唐·常衮

臣等言：“臣闻天文次星，配以妃位，帝宫内职，守在王
化。视公卿而命秩，思贤才以审官，盖《五礼》之宗，六义
之本也。伏惟宝应元圣文武皇帝陛下绍兴下武，属
当多难，一日万务亲纡圣心，初定群凶，尚多阙典；紫
庭分跸，顷刻未遑；彤管记言，因兹而缺。然则奉若天
道，以阴而助阳；御于家邦，由中而及外。今既三灵叶”
泰，四海永清，宜举旧章，以行盛礼。窃承壸制，未正等
威，当熊之德，或闻于兰殿；贯鱼之序，无列于椒房。固
以叶《周》《南》之风，参虞、汭之化，岂使坤仪旷其取法，阴
教阙而不修，虽则简在宸衷，安敢默于诚请。伏冀大
崇礼秩，俾率宫庭，以厚人伦，以风天下，庶得外朝均
政，群望获从。无任恳款屏营之至。